行路難二十篇（幷序） 第一章明心非斷常
作者：傅翕
朝代：唐

paragraphs: 君不見自心非斷亦非常，普在諸方不入方。
亦復不依前後際，又復非圓非短長。
湛然無生亦無滅，非白非黑非青黃。
雖復念慮知諸法，而實不住念中央。
衆生入而無所入，雖取六境無所傷。
智者分明了知此，是故號曰法中王。
自悟知此非知法，因爾智慧等金剛。
不藉外緣資內府，戒定慧品自閑防。
安住普超三昧頂，憶想顛倒永消亡。
覺諸煩惱真如相，稱此空名爲道塲。
爲衆班宣演常教，如此妙義未曾彰。
行路難，路難微妙甚難行。
若以無知照知法，現前證得本無生。